b'\n_START_ARTICLE_\nOlivia de Havilland\n_START_SECTION_\nMladostni\xc5\xa1ka leta\n_START_PARAGRAPH_\nOlivia de Havilland se je rodila v japonski prestolnici Tokio. Njena star\xc5\xa1a sta bila odvetnik Walter de Havilland in igralka Lilian Fontaine. Njena leto dni mlaj\xc5\xa1a sestra Joan Fontaine je prav tako zelo znana igralka. Ko je Olivia dopolnila dve leti, se je njena dru\xc5\xbeina iz Japonske preselila v Kalifornijo. Tam sta s sestro Joan obiskovali tudi \xc5\xa1olo v mestu Los Gatos. Danes se v Los Gatosu po Olivii imenuje celo igralska nagrada.\n_START_SECTION_\nKariera\n_START_PARAGRAPH_\nNjena filmska kariera se je pri\xc4\x8dela leta 1935. Tistega leta se je pojavila v izjemno uspe\xc5\xa1ni filmski priredbi Shakespearejevega Sena kresne no\xc4\x8di, kjer je igrala Hermijo. \xc5\xa0e istega leta se je pojavila tudi v pustolovski uspe\xc5\xa1nici Captain Blood, kjer je prvi\xc4\x8d zaigrala skupaj z igralcem Errolom Flynnom. V naslednjih letih sta skupaj igrala \xc5\xa1e v osmih filmih, najbolj znan od njunih filmov pa je zagotovo film The Adventures of Robin Hood, ki sta ga posnela leta 1938._NEWLINE_Leto pozneje pa je Olivia odigrala svojo najbolj znano vlogo, vlogo Melanie Hamilton v filmu V Vrtincu. Ta ji je prinesla prvo nominacijo za oskarja ter jo zaznamovala za celo \xc5\xbeivljenje._NEWLINE_Naslednjo neuspe\xc5\xa1no nominacijo za oskarja je dobila leta 1941, pred nosom pa ji ga je odnesla ravno njena sestra Joan . Ko se je le ta povzpela na oder, da bi prevzela nagrado ji je ob poti Olivia \xc5\xbeelela \xc4\x8destitati, Joan pa jo je preprosto ignorirala in odkorakala mimo nje. Nekaj let pozneje, ko pa je oskarja dobila Olivia je ta enako spregledala Joan, ki ji je \xc5\xbeelela \xc4\x8destitati._NEWLINE_V tistih letih je Olivia za\xc4\x8dutila, da ji studio ne ponuja pravih vlog, zato je za\xc4\x8dela zavra\xc4\x8dati ponujene scenarije. Pozneje je proti studiu vlo\xc5\xbeila celo to\xc5\xbebo, saj v tistih \xc4\x8dasih igralcem pogodbe s studii niso dopu\xc5\xa1\xc4\x8dale veliko svobode. Enako to\xc5\xbebo je njena dobra prijateljica Bette Davis \xc5\xbee pred leti izgubila, Olivia pa je tokrat na sodi\xc5\xa1\xc4\x8du zmagala. Zakon, ki igralcem dopu\xc5\xa1\xc4\x8da ve\xc4\x8d umetni\xc5\xa1ke svobode in izbire vlog po svoji \xc5\xbeelji je \xc5\xa1e danes znan kot\xc2\xa0\xc2\xbbzakon de Havilland\xc2\xab._NEWLINE_Kvaliteta in pestrost njenih vlog se je tako z leti za\xc4\x8dela zelo izbolj\xc5\xa1evati. Prvega oskarja si je tako priigrala leta 1946 za film To Each His Own, drugega oskarja pa leta 1949 za film Dedinja. Nominacijo za oskarja in zlati globus pa je prejela tudi za film Ka\xc4\x8dje brezno leta 1948._NEWLINE_Njena kariera pa je na za\xc4\x8detku 50. let prej\xc5\xa1nega stoletja za\xc4\x8dela mo\xc4\x8dno slabeti. Zavrnila je nekaj vlog v zelo uspe\xc5\xa1nih filmih, vklju\xc4\x8dno z glavno vlogo v filmu A Streetcar Named Desire. Pozneje je ta vloga pripadla njeni soigralki iz filma V Vrtincu Vivien Leigh, ki je zanjo osvojila tudi oskarja. V manj uspe\xc5\xa1nih filmih je Olivia igrala vse do leta 1988, ko je posnela svoj zadnji film in se nato upokojila.\n_START_SECTION_\nZasebno \xc5\xbeivljenje\n_START_PARAGRAPH_\nOlivia de Havilland je imela v svojem burnem Hollywoodskem \xc5\xbeivljenju afere z re\xc5\xbeiserjem Johnom Hustonom, svojim pogostim soigralcem Errolom Flynnom, nekaj \xc4\x8dasa pa je bila zaro\xc4\x8dena tudi z mogotcem Howardom Hughesom. Prvi\xc4\x8d se je poro\xc4\x8dila leta 1946 z pisateljem Marcusom Goodrichom. Lo\xc4\x8dila sta se sedem let pozneje, imela pa sta sina Benjamina, ki je umrl leta 1991._NEWLINE_Leta 1955 se je poro\xc4\x8dila z Pierreom Galanteom, s katerim je imela tudi h\xc4\x8derko Gisele. \xc4\x8ceprav sta se lo\xc4\x8dila leta 1979, sta se Olivia in Pierre zelo dobro razumela tudi po lo\xc4\x8ditvi. Ko je Pierre leta 1998 umiral zaradi raka, ga je Olivia negovala in skrbela zanj vse do njegove smrti._NEWLINE_Odnos med Olivio in njeno sestro Joan se je od incidenta na podelitvi oskarjev leta 1942 le \xc5\xa1e poslab\xc5\xa1al. Popolnoma sta nehali govoriti leta 1975. Joan trdi, da je Olivia tistega leta ni povabila na pogreb njune matere, Olivia pa trdi da jo je povabila, toda Joan ni imela \xc4\x8dasa, da bi se ga udele\xc5\xbeila._NEWLINE_Olivia de Havilland \xc5\xbee pribli\xc5\xbeno petdeset let \xc5\xbeivi v Parizu v Franciji in se ob\xc4\x8dasno pojavi na kak\xc5\xa1ni javni prireditvi. Leta 2003 se je pojavila na podelitvi oskarjev, junija 2006 pa se je ob svojem devetdesetem rojstnem dnevu udele\xc5\xbeila slovesne projekcije svojih filmov v Los Angelesu. Leta 2004 je posnela tudi kratek dokumentarec z naslovom Melanie se spominja, v katerem je opisovala in se spominjala snemanja svojega najbolj slavnega filma V Vrtincu._NEWLINE_Trenutno naj bi Olivia pisala svojo avtobiografijo.'